Tatoeba sentences — language code: lat
At illa venit ad eum ad vesperam portans ramum olivæ virentibus foliis in ore suo. Intellexit ergo Noe quod cessassent aquæ super terram.
Exspectavitque nihilominus septem alios dies; et emisit columbam, quæ non est reversa ultra ad eum.
Igitur sescentesimo primo anno, primo mense, prima die mensis, siccatæ sunt aquæ super terram; et aperiens Noe tectum arcæ, et ecce aspexit viditque quod exsiccata erat superficies terræ.
Mense secundo, septima et vicesima die mensis, arefacta est terra.
Locutus est autem Deus ad Noe dicens: Egredere de arca tu et uxor tua, filii tui et uxores filiorum tuorum tecum. Cuncta animantia, quæ sunt apud te ex omni carne, tam in volatilibus quam in pecoribus et in universis reptilibus, quæ reptant super terram, educ tecum, ut pullulent super terram et crescant et multiplicentur super eam.
Egressus est ergo Noe et filii eius, uxor illius et uxores filiorum eius cum eo.
Sed et omnia animantia, iumenta, volatilia et reptilia, quæ reptant super terram, secundum genus suum egressa sunt de arca.
Aedificavit autem Noe altare Domino; et tollens de cunctis pecoribus mundis et volucribus mundis obtulit holocausta super altare.
Odoratusque est Dominus odorem suavitatis et locutus est Dominus ad cor suum: Nequaquam ultra maledicam terræ propter homines, quia cogitatio humani cordis in malum prona est ab adulescentia sua. Non igitur ultra percutiam omnem animam viventem, sicut feci.
Cunctis diebus terræ, sementis et messis, frigus et æstus, æstas et hiems, dies et nox non requiescent.
Benedixitque Deus Noe et filiis eius et dixit ad eos: Crescite et multiplicamini et implete terram.
Et terror vester ac tremor sit super cuncta animalia terræ et super omnes volucres cæli cum universis, quæ moventur super terram; omnes pisces maris manui vestræ traditi sunt.
Omne, quod movetur et vivit, erit vobis in cibum; quasi holera virentia tradidi vobis omnia, excepto quod carnem cum anima, quæ est in sanguine, non comedetis.
Sanguinem enim animarum vestrarum requiram de manu cunctarum bestiarum; et de manu hominis, de manu viri fratris eius requiram animam hominis.
Quicumque effuderit humanum sanguinem, per hominem fundetur sanguis illius; ad imaginem quippe Dei factus est homo.
Vos autem crescite et multiplicamini et pullulate super terram et dominamini ei.
Hæc quoque dixit Deus ad Noe et ad filios eius cum eo: Ecce ego statuam pactum meum vobiscum et cum semine vestro post vos et ad omnem animam viventem, quæ est vobiscum tam in volucribus quam in iumentis et in omnibus bestiis terræ, quæ sunt vobiscum, cunctis, quæ egressa sunt de arca, universis bestiis terræ.
Statuam pactum meum vobiscum; et nequaquam ultra interficietur omnis caro aquis diluvii, neque erit deinceps diluvium dissipans terram.
Dixitque Deus: Hoc signum fœderis, quod do inter me et vos et ad omnem animam viventem, quæ est vobiscum, in generationes sempiternas: arcum meum ponam in nubibus, et erit signum fœderis inter me et inter terram.